Meddelelse fra Kommissionen til medlemsstaterne

Multisektorale rammebestemmelser for regionalstøtte til store investeringsprojekter

Rammebestemmelser for støtte til kunstfiberindustrien

EF-rammebestemmelser for statsstøtte til motorkøretøjsindustrien

(2001/C 368/03)

(EØS-relevant tekst)

De gældende multisektorale rammebestemmelser for regionalstøtte til store investeringsprojekter blev vedtaget i 1997 og trådte i kraft den 1. september 1998 for en indledende periode på tre år. Inden udgangen af forsøgsperioden skal Kommissionen foretage en fornyet grundig gennemgang af rammebestemmelsernes nytte og anvendelsesområde, herunder bl.a. gøre sig overvejelser om, hvorvidt de bør forlænges, revideres eller ophæves. I juli 2001 blev gyldigheden forlænget til 31. december 2001 med henblik på at give Kommissionen mulighed for at afslutte sin evaluering.

Rammebestemmelserne for støtte til kunstfiberindustrien trådte i kraft den 1. april 1996 med en gyldighedsperiode på tre år. Gyldigheden blev forlænget til den 31. december 2001 for at sætte Kommissionen i stand til på baggrund af gennemgangen af de multisektorale rammebestemmelser at vurdere, hvorvidt det er hensigtsmæssigt at opretholde sektorspecifikke regler for kunstfiberindustrien.

Kommissionen indførte i 1989 EF-rammebestemmelser for statsstøtte til motorkøretøjsindustrien. Gyldigheden blev forlænget til den 31. december 2001 for at sætte Kommissionen i stand til på baggrund af gennemgangen af de multisektorale rammebestemmelser at vurdere, hvorvidt det er hensigtsmæssigt at opretholde sektorspecifikke regler for motorkøretøjsindustrien.

Kommissionens tjenestegrene afholdt et første multilateralt møde med eksperter fra medlemsstaterne den 13. juli 2001 for at drøfte den foreløbige gennemgang af de multisektorale rammebestemmelsers nytte og anvendelsesområde og diskutere fremtidige valgmuligheder. Et yderligere multilateralt møde afholdes den 13. november 2001 for at drøfte et nyt udkast til multisektorale rammebestemmelser.

I mellemtiden bliver det nødvendigt at forlænge gyldigheden af de gældende multisektorale rammebestemmelser for regionalstøtte til store investeringsprojekter, rammebestemmelser for støtte til kunstfiberindustrien og EF-rammebestemmelser for statsstøtte til motorkøretøjsindustrien indtil 31. december 2002, så der bliver tid til at høre medlemsstaterne behørigt og samtidigt opretholde stramme støtteregler.

Den danske regering blev ved brev af 12. oktober 2001 underrettet om Kommissionens hensigt om at forlænge gyldigheden af de multisektorale rammebestemmelser for regionalstøtte til store investeringsprojekter, rammebestemmelserne for støtte til kunstfiberindustrien og EF-rammebestemmelserne for statsstøtte til motorkøretøjsindustrien indtil 31. december 2002, så medlemsstaterne kunne høres vedrørende de multisektorale rammebestemmelsers fremtid. Hvis de nye multisektorale rammebestemmelser træder i kraft inden den 31. december 2001, vil de erstatte de tre forlængede sæt rammebestemmelser fra og med ikrafttrædelsestidspunktet.

Kommissionen besluttede derfor på sit møde den 13. november 2001 at forlænge gyldigheden af de multisektorale rammebestemmelser for regionalstøtte til store investeringsprojekter, rammebestemmelserne for støtte til kunstfiberindustrien og EF-rammebestemmelserne for statsstøtte til motorkøretøjsindustrien indtil 31. december 2002.

Kommissionen besluttede på samme møde som en foranstaltning efter EF-traktatens artikel 88, stk. 1, at foreslå, at medlemsstaterne overholder reglerne i de multisektorale rammebestemmelser for regionalstøtte til store investeringsprojekter, rammebestemmelserne for støtte til kunstfiberindustrien og EF-rammebestemmelserne for statsstøtte til motorkøretøjsindustrien som følge af denne forlængelse, herunder navnlig de deri fastlagte anmeldelseskrav.

Den danske regering opfordres til inden den 26. november 2001 at oplyse Kommissionen om, hvorvidt Danmark kan tilslutte sig ovennævnte forslag. Hvis den danske regering ikke inden denne frist meddeler sin tilslutning, vil Kommissionen se sig nødsaget til at indlede proceduren efter EF-traktatens artikel 88, stk. 2, over for samtlige godkendte støtteordninger, der måtte vedrøre de sektorer, der er omfattet af de multisektorale rammebestemmelser for regionalstøtte til store investeringsprojekter, rammebestemmelserne for støtte til kunstfiberindustrien og EF-rammebestemmelserne for statsstøtte til motorkøretøjsindustrien.